KOMISJONI MÄÄRUS (EMÜ) nr 1304/91,

17. mai 1991,

millega muudetakse määrust (EMÜ) nr 2159/89, milles sätestatakse üksikasjalikud rakenduseeskirjad pähkleid ja jaanikaunasid käsitlevate erimeetmete jaoks, mis on ette nähtud nõukogu määruse (EMÜ) nr 1035/72 IIa jaotises

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 18. mai 1972. aasta määrust (EMÜ) nr 1035/72 puu- ja köögiviljaturu ühise korralduse kohta,1 viimati muudetud määrusega (EMÜ) nr 3920/90,2 eriti selle artiklit 14g,

ning arvestades, et:

komisjoni määruses (EMÜ) nr 2159/89,3 muudetud määrusega (EMÜ) nr 3403/89,4 sätestatakse kvaliteedi ja turustamise parandamise kava muutmine selle rakendamise ajal; tuleks kindlaks määrata kavade muutmise taotluste heakskiitmise tingimused; kui taotlused esitatakse uute liikmete tootjaorganisatsiooniga liitumisest tulenevate asjaomaste viljapuuaedade pindala suurenemise tõttu, tuleks kõik muudatused läbi vaadata pärast teatavat aega kestnud kavade kohaldamist ja kõnealuste organisatsioonide toimimist, kuna see peaks võimaldama hinnata organisatsiooni stabiilsust ja kavade kohaldamise arengut pärast kavade heakskiitmist;

on vaja tagada ühenduse vahendite nõuetekohane kasutamine; selleks tuleks kvaliteedi ja turustamise parandamise kava puhul igal aastal antavate ettemaksete protsendimäära piirata ning aastamakse tohiks heaks kiita alles siis, kui eelmise aasta makse on tegelikult makstud; tuleks ette näha sätted tagamaks, et esitatud täiendavate dokumentide abil on võimalik jälgida ja kontrollida kavaga hõlmatud viljapuuaedade maa-alal tehtud töid;

puu- ja köögiviljaturu korralduskomitee ei ole oma eesistuja määratud tähtaja jooksul arvamust avaldanud,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 2159/89 muudetakse järgmiselt.

1. Artikli 8 lõige 4 asendatakse järgmisega:

"4. Kava muutmise taotluse korral teeb pädev asutus otsuse käesolevas lõikes sätestatud korras pärast seda, kui on põhjalikult uurinud esitatud täiendavaid dokumente ja on võtnud arvesse lõike 2 teises lõigus sätestatud kriteeriume. Taotluse muuta kava, et suurendada eelkõige pärast tootjaliikmete arvu suurenemist kavaga hõlmatud pindala, tohib esitada ainult ühe korra ja alates kava heakskiitmisele järgnevast neljandast aastast. Taotlusele lisatakse aruanne, milles märgitakse pärast kava esitamist uute liikmete liitumise või liikmete lahkumisest tingitud muudatused organisatsiooni viljapuuaedade pindaalas ning pärast kava heakskiitmist kava kohaldamisel tehtud edusammud.

Pädev asutus teeb otsuse taotluste kohta pärast seda, kui ta on kontrollinud kohapeal lõike 2 teises lõigus osutatud erinevaid aspekte ja kava rakendamise edusamme, samuti kava muutmiseks esitatud taotlusega seotud täiendavaid dokumente. Sellise kontrolli aruanne lisatakse komisjonile edastatavale teatisele kooskõlas eespool nimetatud lõikega.

Muudetud kava rakendamise tähtaeg ei või mitte mingil juhul ületada algselt sätestatud tähtaega."

2. Artikli 8 lõikele 5 lisatakse järgmine lõik:

"Pädev asutus teatab kavaga hõlmatud viljapuuaedade pindala vähenemisest, mille on tinginud tootjaorganisatsiooni liikmete arvu vähenemine."

3. Artikli 19 kolmandale lõigule lisatakse järgmine tekst:

"Abitaotlustes märgitakse kogu kõnealuse aastase ajavahemiku jooksul tehtud töödega hõlmatud viljapuuaedade osade geograafilise asukoha kindlakstegemiseks vajalik teave. Arved ja tõendavad dokumendid peavad üksikasjalikult osutama viljapuuaia osale, kus kõnealune töö on läbi viidud."

4. Artikli 22a lõige 3 asetatakse järgmisega:

"3. Kava rakendamise jaoks antava toetuse puhul tohib ettemaksetaotlusi esitada VII lisas sätestatud kujul pärast kava heakskiitmist. Iga kava rakendusaasta kohta tohib esitada vaid ühe taotluse, kui esitatakse tõend selle kohta, et kava rakendamine on asjaomasel aastal alanud. Selliseks tõendiks on täiendavad dokumendid, mis käsitlevad vähemalt 50 % VII lisa punktis 7 nimetatud hinnangust. Taotlus sisaldab aastase ajavahemiku jooksul eri liiki töödega hõlmatud viljapuuaia osa identifitseerimiseks vajalikku teavet.

Ühenduse rahalise toetuse ettemaks ei tohi ületada 50 % määruse (EMÜ) nr 1035/72 artikli 14d lõikes 2 määratletud ühenduse aastasest rahalisest toetusest. Ühenduse ettemaks tehakse siis, kui eespool nimetatud artiklis määratletud liikmesriigi rahalisest toetusest on makstud 50 %.

Eelmises lõigus osutatud ettemaksete üldsumma ei tohi siiski ületada 50 % määruse (EMÜ) nr 790/89 artiklis 2 sätestatud summast. Ettemakse ülemmäära omavääringusse ümberarvestamisel kasutatav kurss on ettemakse kohaldamisele eelneval 1. septembril kehtiv põllumajanduslik ümberarvestuskurss.

Ettemakset ega toetust ei maksta kava kohaldamise aastase ajavahemiku puhul enne, kui kõik eelmise aastase ajavahemiku maksed on artiklites 19 ja 20 sätestatud tingimustel makstud."

5. III lisa D osa punktile 1 lisatakse järgmine tekst:

"Kavas peab olema märgitud nende maatükkide täpsne asukoht, mille puhul meetmeid rakendatakse."

6. VII lisas asendatakse:

a) A osa ("Toetuse saamise tingimustele vastavad kulutused") punktis 4 asendatakse arv 0,44 arvuga 0,275;

b) B osa ("Maksimaalne lubatud ettemakse") punktis 1 asendatakse arv 0,90 arvuga 0,50.

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 17. mai 1991

Komisjoni nimel

komisjoni liige

Ray MAC SHARRY

1 EÜT L 118, 20.5.1972, lk 1.

2 EÜT L 375, 31.12.1990, lk 17.

3 EÜT L 207, 19.7.1989, lk 19.

4 EÜT L 328, 14.11.1989, lk 23.